忘言
作者：王安國
朝代：宋

paragraphs: 宋國旌孝子，東門毀以斃。
楚王好細腰，後宮餒而殪。
物情信可憐，徇外易生死。
身存寵可誇，亡矣安所恃。
吾今思彼哉，未足語釋利。
擾擾智驚愚，卑卑學阿世。
吹噓出虹蜺，頓挫入塵滓。
愛憎雖人爲，榮辱乃天使。
恩無斯須懷，怨已塞天地。
百年呼吸中，毫髪誰豫己。
適者默然窺，陰陽驅意氣。
始終本何有，一息累萬世。
由來適人適，宿昔多如此。
喟余聊自欲，安得忘言士。